SCORET: Markus Henriksen sørget for RBK-ledelse etter 13 minutter mot Helsingborg i dag. Arkivfoto: Bjørn S. Delebekk / VG

Rosenborg slo den svenske dobbeltmesteren

(RBK-Helsingborg 2-0) I Steffen Iversens comeback vant Rosenborg 2-0 over Helsingborg i en treningskamp fredag.

Oppdatert 19. mai 2016

Artikkelen er over åtte år gammel

Helsingborg er regjerende serie- og cupmester i Sverige, men kom til kort på trøndernes kunstgressbane. Rosenborg stilte uten profiler som Rade Prica og John Chibuike, men hadde likevel god kontroll.

1-0 kom ved Markus Henriksen etter 13 minutters spill. Han spilte for anledningen sammen med 17-årige Ole Sælnes sentralt på RBKs midtbane.

Like før pause ble ledelsen doblet. Helsingborgs norske venstreback Erlend Hanstveit var uheldig og satte ballen i eget mål.

Steffen Iversen er inne i sin tredje periode i Rosenborg og var tilbake på banen fredag. Han orket ikke fulle 90 minutter og ble tatt av for Fredrik Midtsjø 13 minutter før slutt.

Helsingborgs største mulighet kom like før slutt, men skuddet gikk utenfor Rosenborgs mål. Dermed vant vertene komfortabelt 2-0.

Publisert: 24.02.12 kl. 19:12 Oppdatert: 19.05.16 kl. 23:51